KIRJALLINEN KYSYMYS E-1174/02

esittäjä(t): Toine Manders (ELDR) komissiolle

(24. huhtikuuta 2002)

Aihe: Mediayhtiöiden valta-asema

Koska Kirch Media Groep meni äskettäin konkurssiin, ammattilaisjalkapallojärjestöjen on otettava huomioon, että ne eivät seuraavasta kaudesta alkaen tule saamaan budjetoitua 358 miljoonaa euroa televisiointioikeuksista. Tämän vuoksi klubit joutuvat suuriin taloudellisiin vaikeuksiin, koska pelaajien palkat uhkaavat klubeja Damokleen miekan tavoin. Mainittu konkurssi osoittaa, kuinka kokonainen ala voi tuhoutua, koska se on suhteettomasti sidoksissa yhteen yritykseen. Saksan tilanne ei ole ainoa laatuaan, sillä myös muissa jäsenvaltioissa jalkapalloilu on tulojensa suhteen epäsuhtaisen riippuvainen monopolistisista mediayrityksistä.

1. Onko komissio tietoinen Kirchin epäonnistumisesta Saksassa?

2. Katsooko komissio, että on kyse sallitusta kartellinmuodostuksesta, koska kokonainen ala (tässä tapauksessa jalkapalloilu) on tulojensa suhteen liian riippuvainen monopolista? Tämä taas merkitsee, että jos kyseinen monopoliyritys joutuu vaikeuksiin, myös kyseinen ala joutuu vaikeuksiin. Tämän seurauksena julkisen sektorin on tuettava näitä klubeja yleisen mielipiteen tyydyttämiseksi, mikä taas on vastoin EU:sta tehdyn sopimuksen valtion tukea koskevaa 87 artiklaa.

3. Tietääkö komissio, kuuluvatko Kirchin lähetysoikeudet konkurssipesään?

4. Onko komissio valmis ryhtymään toimenpiteisiin tällaisten tapahtumien estämiseksi tulevaisuudessa, ja jos näin on, mihin toimenpiteisiin se tulee ryhtymään?

Mario Montin komission puolesta antama vastaus

(10. kesäkuuta 2002)

1. ja 3. Komission tiedot KirchMedia GmbH & Co. KGaA:n maksukyvyttömyyteen liittyvistä olosuhteista ja maksukyvyttömyysmenettelyn vaiheesta perustuvat julkisesti saatavilla oleviin tietoihin. KirchMedia GmbH & Co. KGaA oli aikaisemmin hankkinut Saksan jalkapalloliigan ensimmäisen ja toisen divisioonan otteluiden lähetysoikeudet. Komissiolla ei ole tietoa maksukyvyttömyysmenettelyn täsmällisistä vaikutuksista tähän sopimukseen.

2. Kartelli on yritysten välinen järjestely, jonka tarkoituksena on rajoittaa niiden välistä kilpailua tai estää se ja jolla pyritään nostamaan hintoja ja osapuolina olevien yritysten saamia voittoja, joiden vastapainoksi ei tuoteta mitään objektiivisia hyötyjä. Komissiolla ei tällä hetkellä ole tietoa siitä, että Kirch-konserni tai jokin sen osa olisi harjoittanut tällaista toimintaa saadakseen hallitsevan aseman joillakin markkinoilla.

Kuten Euroopan jalkapalloliiton (UEFA) mestareiden liigaan liittyvässä tapauksessa(1) todettiin, jalkapalloseurojen väliset sopimukset, jotka koskevat lähetysoikeuksien myymistä yhteisesti ja yksinoikeudella pitkäksi ajaksi jollekin yksittäiselle lähetystoimintaa harjoittavalle yhtiölle jonkun jalkapalloliiton kautta, suosivat oligopolististen rakenteiden syntymistä lähetysmarkkinoille. Komissio ei ole vielä tutkinut, johtaako tämä jalkapalloseurojen riippuvuuteen ostajasta.

Komissio ei ole tällä hetkellä tietoinen mistään toimista, joilla tuettaisiin saksalaisia jalkapalloseuroja EY:n perustamissopimuksen 87 artiklan vastaisesti.

4. Komissio seuraa tarkasti tapauksen kehittymistä ja varmistaa, että yhteisön kilpailulainsäädäntöä noudatetaan.

(1) IP/01/1043.